  Виталий Пронин - Эн оскы калык супыльтэмлы, туннэ 1-тӥ апрельПӧечи ивор1-тӥ апрелез аспӧртэм мылкыдын возьмало «Удмурт дуннеос» но, лыдӟисьёс но. Газетчиос - маин паймытоно шуыса, лыдӟисьёс маин паймытозы шуыса.Малпамы ик вал, оло, таӵе шудон лыдӟисьёсмылы акыльтӥз ни шуыса. Но калыкен пумиськонъёс возьматӥзы: одӥг ке но пӧечи ивор ӧм ке гожтэ, милемыз валамысь дугдозы.Та газетысь пӧечи иворъёсты шедьтыса, жингыртоно (3412) 73-33-42 номеро телефонъя яке гожтоно электрон почта пыр 1-тӥ апреле 9 часысен ӵукна. Кин нырысь ик шонер валэктон сётоз, солы кузьмалом Удмурт кун филармониысь «Шулдыр ӝыт» ансамбльлэн 3-тӥ апреле ортчоно маскаръяськон коцертаз билет. Вазьгес келям иворъёс лыдэ уз басьтӥське.Лия Малых Кило пушнерлы - 200 манетИжысь «Перепечкин» кафеын ужасьёс чидатэк витё лымы шунамез. Уго доразы кӧт тырыны ветлӥсьёслы пӧраны чаклало выль сиён - пушнерен перепеч.«Перепечкин» кафелэн огез кузёез Роман Дементьев пичи дырзэ тодаз вайиз: песянаез сое тулыс котьку куноятылэ вал пушнерен перепечен. Нош Шаркан ёросын быдэсмем мукетыз «перепечкин» Семён Семёнов яратэ колысэн перепеч. Пушнер но колыс - витаминэн узыр турынъёс. Табере удмурт кафеысь пӧрасьёс выль рецептъёс кылдытон борды басьтӥськизы.Та дырлы «Перепечкинын» даслэсь пӧртэм пушкесэн перепеч ӵекто. Губиен, сӥлен, кубистаен, вож сугонэн пыжосъёс туж чаляк кошко. Со сяна, кафее ветлӥсьёс яратыса басьто чорыген, креветкаен, курагаен, джемен перепечъёсты.Нош апрель-май толэзе «Перепечкинэ» вайыны луоз али гинэ потэм пушнерез. Со 5-7 сантиметр мед луоз, мултэс жуг-жагтэк. Кило пушнерлы 200 манет тырозы. Лыктоно таӵе адресъя: Ижкар, Удмуртской ульча, 304-тӥ юрт, «Перепечкин» кафе. Жингыртоно 24-95-34 телефонъя.Перепеч пыжисьёс оско: пушнерен пыжоссы умой кошкиз ке, гужемзэ дасялозы колысэн перепеч. Соин ик эн азьтэмъяське, пушнер бичаса, вузаны вае.«Вить vip-ёс»9-тӥ -10-тӥ апреле Эшъяськон юртын ортчоз удмурт национальной движениез глобализация вакытэ азинтон ужпумъёслы сӥзем конференция. Отчы люкаськозы Россиысь пӧртэм улосъёсысь азьветлӥсь удмуртъёс.Одӥгез ужпум сӥземын удмуртлыкез калык пӧлы вӧлмытонын выль амалъёс утчанлы. Можгаысь вить Сергейёслэсь адӟем карыса, егитъёсын ужанъя министр Владимир Соловьёв кылдытӥз крезьгуро инструментъёсын шудонъя но кырӟанъя «Вить vip-ёс» ансамбль.Отчы пыро Удмурт Правительстволэн Тӧроезлэн воштӥсез Николай Мусалимов - шудэ ударной инструментъёсын, нациосын ужан политикая министр Владимир Завалин - шудэ балалайкаен, гурт удысъя министр Алексей Стрелков - баритон куараен кырӟа, «Удмурт Кенеш» огазеяськонлэн президентэз Игорь Семёнов кыска арган. Ачиз Владимир Соловьёв, ансамблен кивалтэм сяна, кырӟа но аккордеонэн шудэ.Конференциын «Вить vip-ёс» ансамбльлэн презентациез ортчоз. Крезьгуро инструментъёс чузъяськем улсын кивалтӥсьёс удмурт кырӟанъёсты быдэстозы.Мальцев атай луизУдмуртиысь сӥё-дано артистлэн Владимир Мальцевлэн пиез вордӥськиз.Филармониысь «Шулдыр ӝыт» ансамбль кашае ӧтчаськиз. Ачиз Мальцев вуоно аре 50 арес юбилейзэ пусъёз ни.«Гербер» триолэн баритонэз кыктэтӥзэ атай луиз, солэн быдэ вуэм пиез вань на. Пичи Константин вордӥськиз Ижкарын, кузьдалаез 53 сантиметр, секталаез - 3500 грамм. Елена кышноез вера, пизы роддомын ик кырӟаны яратэмзэ шӧдытӥз. Нунылы тужгес но кельшо ансамбльлэн репертуарысьтыз «Нёжало шаере» но «Мынам сяськае» гуръёс. Таосты кылзыса, Костя соку ик умме усе но ныс-ныс кӧлэ. Киросатаез артист Павел Васильев кузьмаз пичи Мальцевлы микрофон - таиз но артист мед луоз, пе.Зульым Нина  